拜倫莫雷諾

係厄瓜多爾嘅足球球證，基多人。佢曾經喺2002年FIFA世界盃——南韓對陣意大利隊嘅比賽俾好多波迷投訴而出名。

執法生涯
莫雷諾喺1996年加入球證行去執法各項足球比賽，第一次正式執法嘅國際比賽係1997年6月8號，嗰場進軍1998年FIFA世界盃南美資格賽——玻利維亞對陣委內瑞拉嘅賽事。隨後從2002年開始，連續三場足球賽爆出醜聞而喺2003年6月宣佈退役。

2002年FIFA世界盃

2002年6月18號晚黑，嗰時打緊足球世界盃16強，由於莫雷諾俾FIFA要求去執法南韓對陣意大利隊嘅比賽，打到下半場第77分鐘，直接將原先達美安奴·湯馬斯嘅有效入波以越位嘅名義話成詐糊。甚至喺加時上半場第93分鐘，直接話喺禁區插水嘅理由而將托迪以兩黃變一紅嘅形式罰落場。賽後喺全球各地發生好大拗數：喺意大利羅馬，有波迷喺賽後重當街鬧執法球證，亦有媒體話呢位球證係咪俾南韓隊買通咗比賽。尤其喺澳洲墨爾本，當地爆發咗嚴重足球騷亂，直到同年同月19號凌晨1點先至結束。

超長嘅補時13分鐘
2002年FIFA世界盃結束後，莫雷諾返到厄瓜多爾執法足球賽事，喺2002年9月8號晚黑嘅基多利家大學對陣巴斯隆拿體育會嘅友誼賽亦出過醜聞。嗰場比賽下半場原先補時6分鐘，點知佢將場比賽補時咗13分鐘，令基多利家大學喺補時第9同11分鐘連入兩波反勝巴塞隆拿。賽後又引發咗波迷投訴點解呢場熱身賽太長傷停補時。

處罰
莫雷諾除咗喺球證界受過處罰外，同樣試過因為虐待細路、酒後駕駛同埋走私毒品而被處罰。

第一次
由於爆發2002年世界盃16強比賽同埋13分鐘補時呢兩單足球醜聞，同年9月俾基多嘅城市法院判決咗從2002年10月開始，連續20場足球賽都唔畀佢執法及接受厄瓜多爾足球協會嘅調查。

第二次
莫雷諾喺第一次處罰場次數期滿後復出執法，隨後喺2003年5月18號執法咗厄甲——基多對陣昆卡嘅比賽，雖然全場兩隊打成1-1，但因為比賽半佬罰咗3位波手落場而引起投訴，隨後又加罰一場停賽。同年6月，莫雷諾因為收到太多同佢有關嘅足球醜聞而宣佈退役。

第三次
2010年9月21號，莫雷諾喺紐約甘迺迪國際機場準備入境美國時，俾美國海關查到佢條底褲㔷埋咗超過6公斤嘅海洛英而收監。隨後雖然美國海關喺2011年1月向紐約法院提出對莫雷諾因為涉嫌毒品走私嘅罪行而做出監禁10年嘅處罰，但2011年9月23號判咗監禁2年半嘅處罰。莫雷諾喺2014年3月出獄兼返到厄瓜多爾。

類:厄瓜多爾人
類:足球球證